Bøler
Store norske leksikon,Geografi,Norges geografi,Oslo
Bøler er et boligstrøk i Oslo, beliggende i ytre by sør, mellom Østmarka og Østensjøvannet. Det var i 1988–2004 navnet på en administrativ bydel i Oslo. Bøler er nå en del av Østensjø bydel. Blokkbebyggelse fra slutten av 1950-årene og 1960-årene dominerer området. Det er et forretningssenter ved Bøler stasjon på Østensjøbanen.
Navn etter Bøler gård, som er kjent fra middelalderen. Gårdsanlegget med våningshus fra 1885 står fortsatt. Utbyggingen av Bøler startet i 1950-årene. En omfattende boligbygging ved OBOS og USBL tok til i 1954, beregnet på over 10 000 innbyggere i cirka 3000 leiligheter, fordelt på høybygg, boligblokker og rekkehus. Bøler skole åpnet i 1957, Bøler ungdomsskole i 1964 (1976 endret til Ulsrud videregående skole), Nøklevann skole ble delvis tatt i bruk i 1963 og offisielt innviet i 1965.Østensjøbanen (i dag linje 3 Mortensrud) ble forlenget til Bøler i 1958, og Bøler T-banestasjon åpnet i 1967. Samfunnshus og bibliotek ble åpnet i 1972. Bøler bad åpnet i 1980. En ny Bøler kirke ble innviet i 2012 til erstatning for en midlertidig kirke, oppført i 1959 og innviet i 1960, som ble revet i 2009. Kart  Les mer i Store norske leksikon Oslo